NARIADENIE KOMISIE (ES) č. 2203/2004
z 21. decembra 2004,
ktorým sa mení a dopĺňa nariadenie (EHS) č. 1859/82 o výbere vykazujúcich hospodárstiev na účely stanovenia príjmov poľnohospodárskych fariem
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve (1), a najmä na jeho článok 4 ods. 4 a článok 6 ods. 2,
keďže:
(1)
Nariadenie Komisie (EHS) č. 1859/82 (2) stanovuje počet vykazujúcich hospodárstiev za oblasť. Počet vykazujúcich hospodárstiev vybraných v každej oblasti sa môže pohybovať v rozmedzí maximálne 20 % nad alebo pod úrovňou stanoveného počtu za predpokladu, že to nespôsobí zníženie celkového počtu vykazujúcich hospodárstiev za členský štát.
(2)
Vzhľadom na to, že finančné riadenie takéhoto opatrenia je náročné, nariadenie Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva na účely stanovenia príjmov poľnohospodárskych podnikov (3) stanovuje pre každý členský štát obmedzenie celkového počtu riadne vyplnených poľnohospodárskych podnikových výkazov, spôsobilých na financovanie Spoločenstvom. Na účely zrozumiteľnosti a konzistentnosti by sa táto zmena mala premietnuť i do nariadenia (EHS) č. 1859/82. Flexibilita počtu vykazujúcich hospodárstiev za oblasť by mala byť v prípade dodržiavania celkového počtu vykazujúcich hospodárstiev za členský štát naďalej povolená.
(3)
Vzhľadom na obmedzenie celkového počtu riadne vyplnených poľnohospodárskych podnikových výkazov, spôsobilých na financovanie Spoločenstvom, by sa mal počet vykazujúcich hospodárstiev stanovených v prílohe I pre Belgicko, Dánsko, Nemecko, Francúzsko a Luxembursko upraviť s ohľadom na zachovanie skutočnej veľkosti vzorky.
(4)
Počet vykazujúcich hospodárstiev za oblasť vo Švédsku by sa mal v dôsledku zmien hraníc medzi jednotlivými oblasťami upraviť.
(5)
Nariadenie (EHS) č. 1859/82 by sa preto malo náležite zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných dát,
PRIJALA TOTO NARIADENIE:
Článok 1
Nariadenie (EHS) č. 1859/82 sa mení a dopĺňa takto:
1.
Článok 3 sa nahrádza takto:
„Článok 3
Počet vykazujúcich hospodárstiev za členský štát a oblasť je stanovený v prílohe I.
Počet vykazujúcich hospodárstiev vybraných za oblasť sa môže pohybovať v rozmedzí maximálne 20 % nad alebo pod úrovňou počtu stanoveného v prílohe I za predpokladu, že celkový počet vykazujúcich hospodárstiev v príslušnom členskom štáte bude dodržaný.“
2.
Príloha I sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Bude sa uplatňovať od účtovného roku 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2004